정조 11년 · 목
米廛市民朴文徵等雜穀廛專利禁斷事豐德幼學閔斗爀西部幼學申景夏等鐵原幼學鄭彦泰南部幼學李義寬果川幼學吳聖釆尼城幼學兪漢濯北部寡女沈氏槐山良人陰泰雄竝山訟事銀麯廛市民朴致文等中都兒禁斷事西部居民金由潗等西郊禁標改定事聞慶良人李七金水鐵匠基址還推事廣州幼學安弘敎爲其祖母封爵事北部閑良尹性淳爲其父帖加事長城幼學邊得鼎靈光幼學李示杰瑞山生員金忠柱金川幼學李祉煥楊州幼學李克誠南部幼學崔光弼同福幼學金有爀加平幼學洪振泳典醫監直長鄭斗齊廣州幼學金贊東部閑良金得米開城府閑良趙龍得南部前別將金周瑞竝爲其父壽職事陰竹幼學沈述永西部業儒申性彬爲其祖壽職事平山閑良任時一爲其曾祖壽職事白川幼學徐弘亮本邑運納穀船價事北部童蒙鄭盤石家舍還推事前計士崔珪前察訪鄭珪恩賜田結準數劃給事順天良人林雲伯漕船設置事咸鏡道幼學鄭舜翼等赤田社建閣事白川幼學趙若欽等爲同郡安檥旌褒事木川幼學李世烈等爲同郡朴氏旌褒事全羅道幼學楊宗楷等爲尹孝孫書院賜額事西部幼學柳穆之爲其曾祖贈參判澐贈職事全羅道幼學黃宜中等爲崔瀁賜諡事態川幼學金處江等軍役頉免事慶州幼學安仁宅軍役頉給事公州幼學李鳳緖爲其祖回旁蒙恩事醴泉幼學嚴尙寬等爲其十一代祖贈參判興道墓碑事原州幼學李熙益等爲同邑簡萬冑旌褒事全羅道幼學尹致商等爲贈都承旨楊士衡進享事京畿幼學禹億鳳等爲積城故士人崔相元旌褒事靈光幼學李以錫等爲淳昌故處士金俊賢褒贈事永川幼學徐鳳見等爲同郡驛吏朴汝泰旌褒事保恩幼學宋保相等爲同縣故士人兪彦億旌褒事全羅道進士金挺澤等爲南原故進士韓尙箕旌褒事全羅道進士吳道尙等爲贈同樞金德生封君事鳳山忠義衛金光曄爲其十一代祖故判書文起立祠事靈光幼學羅致和爲其十七寸侄說佐立後事文化故學生尹德齡妻金氏爲其亡夫立後事海南幼學鄭恒保爲其族侄弘宇立後事南部幼學尹燮彦爲其侄勉敬立後事驪州前郡守閔百寅爲其庶弟百完立後事北部幼學柳應洙爲其侄師勳立後事南部故學生趙廷錫妻朴氏爲其子雲存立後事楊根故學生趙東謙妻尹氏爲其夫繼後事元陵守護軍朴重成復戶事文義進士申秉權爲其父實職事西部忠義曹雲秀爲其祖帖加事西部出身車永順爲其父帖加事古阜幼學權榮得爲其兄仁得殺獄事西部良女金召史爲其夫定配放還事通津良女李召史爲其夫滯囚放送事安岳良女張召史爲其夫殺獄事西部良女金召史爲其夫囚禁放送事東來居民文哲金古阜幼學崔達性鐵原幼學金仁奭信川童蒙柳景雲竝爲其父定配放還事驪州童蒙趙永祿爲其家舍捧價事晉州良人申浩權爲其父殺獄事中部童蒙朴業同爲其父齎來曆書酬勞事司譯院前御鄭德孚禺語廳遞兒事尙州幼學成丙烈上言以爲其祖爾演今年爲九十五歲肅廟癸巳登極四十年慶科獲參鄕解其後英宗癸巳登極五十年慶科年已八十一欣忭强赴幸又入格先大王取見榜目特除齋郞改授曹司衛將又除實同知賜金圈與帶厥後十一年歲加一資至正憲階再昨年幸行時上徹至蒙崇政特授之命而有階無職子孫之祝望者惟是一告身而已乞蒙終始之澤矣敎以觀此上言極爲稀異先朝恩數之逈越卽予仰覩此人之至今生存亦云異事尊高年之外借以實職之銜實合追述之義也後日政卽爲擬望事分付兵曹南部閑良咸興孫上言以爲其祖道弘戊辰年御眞模寫時與張敬周秦應會金喜誠等竭誠等行之後俱蒙邊將除授之典敬周等卽除僉使而其祖道弘獨漏於錄用之中癸巳又因特敎敬周子純永付司果祿應會子渭發特差軍職而其父厚喆亦爲落漏故癸卯元陵幸行時冒死呼籲因刑曹草記判下內分付軍門相當窠待闕收用甲辰永陵幸行時乙巳永祐園幸行時上年貞陵幸行時連爲上言禮曹回啓內軍門相當窠中待其首出卽爲調用之意嚴明分付何如則依回啓施行事啓下而日月累過終未得付祿乞使其父厚喆獲霑寸祿敎以尙不奉行極爲駭然令該曹申飭忠州幼學李輝壁上言以爲渠卽璿派曾祖與祖俱是宣薦出身家本貧寒流落遐土洞內常漢凌侮渡淮之賤暗囑官屬降定軍役勿侵裔旣載列朝受敎乞蒙天恩敎以雖非回啓之事兵判知悉北部童蒙鄭盤石爲其祖母祿捧事敎以奉保夫人仍給三年祿自是常典其間未及受去年條卽爲計給於鄭哥處分付戶曹坡州閑良金鳴玉爲其父賞典事敎以令畿營査實狀聞事下諭此上言下送京畿幼學李齊白先山墾起禁斷事敎以令道伯問于本官狀聞事下諭此上言下送○備邊司啓言上米廛市民朴文徵上言以爲癸巳年間雜穀廛市民謀奪大米之稅泛稱收稅之有弊誣訴平市使渠廛替令收稅後每朔六十兩拈給矣廛矣廛應入漸縮徭役末由擧行請令溯考前例還復古規得伸積抱之冤矣招致兩廛人採問相爭委折溯考定稅顚末則當初起鬧實由上米廛之自孼而畢竟得決未免雜穀廛之專利此殘彼盛客反爲主則此已可矜處而設有非理橫侵之弊只當嚴繩其作弊之類而已恐不必奪此屬彼以致殘敗之境且念米與雜穀收稅則一也雜穀廛之於上米廛則雜穀收稅一如前日之爲而上米廛之於雜穀廛則獨不敢措手於自來應捧之稅而反聽該廛之替捧分送者其在均惠一視之道許令依前捧稅實合事宜以此分付於平市暑而雜穀廛人之繼起紛訴上米廛人之復踵前習難保其必無其所檢飭糾繩之責專在該署請竝以此意嚴飭從之○漢城府啓言豐德幼學閔斗爀上言以爲其十三代祖驪城君無疾卽驪興府院君霽長子也禮葬墳山在於楊州陳番面癸亥年間尹得膺之父欲埋其母於驪城君墓對沖之地故呈于本官尹哥無辭可卞退葬於七十步外及得膺之父喪又欲入葬於前日落訟之地該牧使兪彦鉉以對沖當禁報于營門尹哥自知理屈而退矣又於其後兩次起訟連在落科至煩天聽又歸誣罔矣前道臣金思穆所啓以爲閔山午坐尹山壬向得應之欲葬其父人理固然閔哥之禁葬似近廣占仍令得膺入葬矣朝家劃給禮葬之地公然見奪故有此呼籲云今此相訟之事前旣得訟今在落科者前後營邑之處決亦必有意見而事由爲先法當聽理請令道臣從公決給從之又啓言西部幼學申景夏等上言以爲以其先祖故領議政申欽山訟事煩溷今至三度本官柳焵査報跋尾節節爽實判尹洪良浩以査報不明至請本官推考回啓判付有令山在官今番除尋常詳細摘奸之命而本官托以辭狀拒門不納不得已呈于京兆則判尹鄭昌順題辭以爲特敎之下不可引義斯速公決云云持此題下往依舊牢拒起訟三年尙無出場至冤無告有此呼籲云係是大臣墳墓屢勤判付之別下而府尹之引義不當誠極未安旣被訟民之侵斥有難冒當請令道臣別定剛明官從速處決敎以此訟之尙不立落有關國綱前後判尹之依違不但巽軟地方官引義不當云云尤涉駭然此是特敎行査則訟民寧有容喙之理設有是也侵斥之罪令該道先卽査治原訟則依初下敎卽令地方官一兩日內査報又復如前推諉則當該府尹當重繩以示朝廷有法紀道伯亦難免不飭之責此意嚴飭分付又啓言卽見京畿監司徐有防狀啓以爲以申景夏等上言判付辭意星大査報之意知委矣廣州府尹柳焵査報內申占兩山乃府尹前日躬審之地而當其繩尺量步也兩隻步步隨見及其眼同圖形也兩隻無一辭着銜今雖更爲摘奸實無別般意見云特敎行査之下該府尹之謂已躬審只申前見未免慢忽之歸終必更致紛紜請令道臣別定剛明官更爲摘奸從公處決敎以官民之不相信與否姑舍是此似小事大關國綱特敎行査之下初敢延拖者已萬萬駭然及夫申飭之後亦不更往看審只以前見論報云云雖謂之無嚴可也該府尹斷當待更査重勘而道伯之謄上府狀亦涉巽軟爲先越俸一等卽令該府尹與兩隻親審尺量報來後狀聞係是大臣山地發遣府郞摘奸事體不至屑越一邊別送府郞尺量周察以來後陳聞又啓言鐵原幼學鄭彦泰上言以爲渠之屢代墳山在於鐵原外面矣本府鄕品金樂恒欲於局內葬其祖大發丁壯肆然始役數百連抱之木一時斫倒故入訴官庭則其時府使李性默只送將校草草摘奸將校卽鄕品之腹心也歸告以鄭哥不當禁之地府使一依其言分付退出故乃以先隴下所埋兩兒冢移葬於伐木處入官自首則自官推捉墓下兩常漢加以重棍及周牢勒捧虛冢堀移之侤音發遣座首掘出兩兒冢卽令金哥入葬癸巳年間道臣李溎巡到時呈訴則題曰宰相家案山鄕品偸占不能禁斷可觀世變別定公直之人摘奸以來云爾則樂恒撤家逃避本官摘奸圖形上使而本官崔景岳又因前官之囑托惟以步數執言致令落訟伏乞亟令還掘以報兩兒冢見掘之讎云專事侵斥訟官一邊之言有難取信請令道臣從公決給從之又啓言南部幼學李義寬上言以爲渠卽雲川君鋒之五代孫而雲川君墓來龍主脈七十步之內果川縣監李顯道葬其妻欲使移葬則答以借葬一席之地爲三年權定之計過限不移葬則告官之意成給文記忍憤姑許今至五年終無移葬之意故呈于巡營則題辭內訟理姑舍以守令爲訟隻自營門處決有關事體呈于京兆云呈于漢城府則題辭內自巡營定査官摘奸論移云云持此題辭更呈巡營則題辭內已悉於前題不得許施若有京兆關文則當知委云云伏乞特蒙天恩云矣果如上言辭緣則非永窆可知山訟異於他訟請令該道臣決給從之又啓言果川幼學吳聖采上言以爲八寸弟聖栢葬其母於祠宇及宗家礙逼之地擧呈本縣轉報巡營則營題內人家百步猶不當入葬況其祖先祠宇至近之地乎兩造對質尺量論報未決訟前別加禁斷云爾則聖栢進定葬期於當日故急往山上聖栢父子兄弟出而敺打至於昏倒則旋卽下棺故擔舁入官縣監李顯道以姻嫌不得聽理更定査官於衿川縣監洪喜榮摘奸後逼葬祠宇之罪敺打宗兄之狀臚列痛快道臣令査官嚴囚督掘則乃於九月幸行時粧撰躗言誣罔天聽道臣又定査官於安山郡郡守李厚源報以其爲當掘在法無疑云則道臣題以定日掘移而聖栢角勝官決拖至半年有此呼籲云矣吳聖栢之不有營題與邑決至於欺罔上言者已極無據落訟之後專事推托同宗之間有此爭訟請令道臣囚禁督掘從之又啓言銀麯廛市民朴致文等上言以爲孔德里麯子爲業者手造人外中都兒輩誣訴平市及京兆廟堂觸處見屈甚至於誣罔上言魁首邊遠定配九同以上禁斷則一馱之數不過爲五六同廛民廢業在所不已而甲辰春渠等又訴京兆以九同變爲九圓一村男女換面往來亂賣防曲特令攸司考閱前後文案罷其九圓定式俾免失業事冀蒙天恩云矣麯子廛民相訟非止一再猥濫天聽民習可駭請勿施市民自臣府科治從之又啓言西部居民金由集等上言以爲渠輩先冢在於西郊館基峴及甕巖川而民人入葬者累累相接至於十五里許以總戎廳所管字內該廳山直憑藉禁標作拏多端屢世塋側旣未能壬自繼葬四時名節亦不敢放心行祭丙子年以此意上言自京兆改尺量定界限旣在於標外五里之地而橫被標內之禁者豈不至冤乎伏乞特命京兆改定境界使累世先壠無弊修護云矣都城至近之地冒犯入葬固是解弛之致前此入葬者固不可督掘而嗣後繼葬者亦不可許施該廳禁葬事理固然請已葬之處許其行祭未葬之地依前禁斷從之又啓言聞慶良人李七金等上言以爲渠等俱以生涯無路水鐵匠爲業定基址於本縣三下實山谷居生爲業矣本縣張璞爲名漢素是豪悍富民葬其父母於三千步外山麓稱以墳山近處呈官肆惡許多民家盡爲毀逐因此廢業將至饑死乞蒙天恩云矣張璞之數千步外禁民家居果如上言則土豪之武斷鄕曲在所當治多民之不奠厥居在所當恤請令該道臣査實處之從之又啓言尼城幼學兪漢濯上言以爲世居廣州流寓避鄕本州人安弘範葬其父母於渠之曾祖墓階砌下二十步安弘福葬其父母於龍尾二十餘步渠之曾祖於弘範弘福之父爲外從祖也渠父彦克來省先壠時所當卽掘而猶以至親之誼捧手記於兩人等約以明春移葬渠父還家後便卽身死渠生纔一歲不知先壠之見失於他人而遽過數十年稍長後搜見古笥中一片標記始知先壠爲安弘範兄弟所奪呈訴本府本府卽以掘移之意捧侤音於弘福及弘範子景華矣期限已過尙不掘去伏乞令本道捉囚安哥上下冢竝爲掘移云矣其父生時旣捧安哥手標及渠長成屢受本官題音其所得訟可知請分付山在官依前侤音定限掘移從之又啓言北部寡女沈氏上言以爲其夫幼學金鐸早死繼葬於安城先塋餘麓矣本邑鄕族柳觀徵乘夜偸葬於腦後咫尺之地不勝憤痛呈于本官本府右袒柳哥不卽掘移又呈監營則斯速掘移之意數次行關而本官至今不爲掘移伏乞亟令掘移俾伸幽明之慟云矣柳觀徵之偸葬於金冢腦後則法當掘移而本官之不卽許掘未知何故請令道臣査實果是腦後則許令掘移從之又啓言槐山良人陰泰雄上言以爲渠之墳山在於本邑同鄕成哥士人移葬其父於墳山洞口內渠之父子不思後患不忍拒却矣甲辰年遭父喪繼葬則成哥指爲偸葬呈官發狀猛杖威脅刻期掘移世豈有如許至痛哉乞蒙天恩云矣庶人雖無步數山主反被督掘其所稱冤事理固然請分付山在官更爲從公決給從之○吏曹啓言廣州幼學安弘敎上言以爲其祖母梁氏今年爲九十乞蒙封爵之典云而旣不入於本道抄啓則莫重恩典不可遽然許施請置之敎以篤老之人有難遲待行査取考京帳籍後日政下批又啓言北部閑良尹性淳上言以爲其父天興以尙方弓人入屬服役于今二十年而其間造弓亦至一千張乞依權世寬等例得蒙帖加之典云雖有微勞不過匠役分內事則如是煩瀆極其猥越請置之敎以旣有前例依願許施又啓言長城幼學邊得鼎靈光幼學李宗杰瑞山生員金忠柱陰竹幼學沈達永金川幼學李祉煥楊州幼學李克誠南部幼學崔光弼同福幼學金有赫加平幼學洪振泳等上言以爲得鼎父幼學致卨年八十三宗杰父幼學㰓年八十六忠柱父通德漢蕞年八十達永祖幼學師尹年八十三祉煥父通德贊瑞年八十六克誠父通德百祿年八十三光弼父幼學成元年八十有赫父將任郞龍彦年八十六振泳父朝奉允運年八十六願蒙加資之典云矣士庶年八十者除一階元有階者加一階載在法典竝依此施行其中金龍彦洪允運昨年上言已蒙一階之除今此呼籲係是疊授請置之敎以卿曹回啓甚當而年前年七十推恩時何爲獨漏至今在白徒以此推之許施亦當依願施行又啓言東郞典醫監直長鄭斗齊上言以爲其人前直長瑞羽年八十七願蒙加資之典云瑞羽之曾經典醫監直長乃是雜岐與實職朝官有異不可濫引年八十加資之例請置之敎以雜歧雖與正職有異與白徒之口力資亦有間隔以近九十歲人不入於年七十推恩時亦甚可訝依願施行又啓言廣州幼學金賛東部閑良金得采開城府閑良趙龍得南部前別將金周瑞西部業儒申性彬平山幼學任時一等上言以爲賛父閑良弘祚年九十一得采父前同知華錫年八十七龍得父折衝景鑽年九十周瑞父前同知岳齡年八十性彬祖前萬戶彦集年八十時一曾祖幼學淵年九十願蒙加資之典云朝官年八十士庶年九十者每於歲首抄啓加資新有定式今番歲初各道狀啓及該府抄啓時見漏者必有委折於其間請令該府該道更考帳籍査實狀聞草記後稟處敎以老人之事有不可知今日內取考京帳籍後日政批下又啓言移文京兆遡考帳籍則廣州閑良金弘祚以今年八十回移此其上言冒年爲一甲矣欺罔千恩極甚痛駭上言人金賛請令道臣照律嚴處允之○戶曹啓言白川幼學徐弘亮上言以爲山郡惟正之木錢自有馱價之磨鍊海邑惟正之米太自有船價之磨鍊而至於本邑則均役以前題給隱結六十結於都書員以爲船價條上下之資而均役以後隱結則入於均廳船價條則未能區處白地加捧於民間今春爲始會減船價於元穀事特蒙天恩云矣毋論山郡海邑田稅船馱價雜費例爲磨鍊於時起結負者自是各邑道行之法式獨於白川一邑加徵船價者決無是理請査問本道後處之敎以事關民隱令道臣除尋常詳査決處後狀聞又啓言北部童蒙鄭磐石上言以爲渠卽奉保夫人申氏奉祀孫而祖母所置家舍義絕女壻崔雲柱捧家一千兩暗地斤賣故卽奉神主往接他處該曹所下碑石價錢至於一千四百兩之多而乃以細熟石草草麤磨輸致山下于今三年無意立石盜賣家舍錢及器皿一一推給立碑立石亦爲嚴査奉保夫人祿俸限三年仍給事據判付內奉保夫人仍給三年祿自是常典其間未及受去條卽爲計給於鄭哥處分付云矣相考文書則奉保夫人祿米太自乙巳十月丁未二月至不爲上下矣每朔祿米二石二斗太一石五斗依判付出給鄭哥處來朔爲始限大祥逐朔仍給之意分付該倉上款査推事非本曹所管令秋曹稟處敎以上款査推事不必更査嚴飭兩隻處更勿起鬧奉祀歸之夫家財產夫家壻家參半次知事卿其捧侤音決給此後萬一如前爭奪先作拏人令法司重治事一體分付又啓言前計士崔珪上言以爲其父始崙以丙子年差備待令獲蒙田四結賜給之典甲辰年以南陽府閑曠之地望上言特蒙許施而成册上來不過爲八十負準結劃給事乞蒙天恩云申辰特命折給旣出曠恩則又復煩籲極涉猥濫請置之從之又啓言順天良人林雲伯上言以爲所居邑地土船不過爲漁鹽作業不慣大洋無面京倉出債彌縫徵族徵里一境疲窮矯捄之策莫如嶺南及湖南之右道乞蒙天恩云漕船設置事體甚重有非幺麼民人之所可議到請勿施狀頭令本道懲治從之又啓言前察訪鄭珪上言以爲其父允明辛巳年聖上痘候平復後獲蒙田三結奴一口賜給之典奴則已受田則未受乞蒙天恩云恩賜田結之勿許追給自是法典間因特恩雖有許施之例此非自下干請者請置之從之○禮曹啓言咸鏡道幼學鄭舜翼等上言以爲德源府赤田社湧珠里卽是聖祖胥宇刻銘之地而剝落之碑閣苔蝕之標蹟尙有可考請立碑建宇云矣有難以數三儒生之言取信請令道臣奉審基址後論理狀聞敎以卽令道臣躬審形址狀聞如過春巡亦卽採考文跡及輿議別具意見狀聞事措辭行會又啓言白川幼學趙若欽等上言以爲同郡故學生安檥孝行卓異請旌褒矣不可以鄕人之等訴輕許朝家之重典待道臣採探狀聞後稟處從之又啓言木川幼學李世烈等上言以爲同縣幼學沈原鎭祖母朴氏以婦女能盡孝養之道血指之誠感物之難宜有嘉獎之典請旌褒矣不可以鄕人之等訴輕許朝家之重典更待道臣狀聞後稟處從之又啓言全羅道幼學楊宗楷等上言以爲南原方山書院故左參贊文孝公尹孝孫請賜額矣尹孝孫事蹟旣載於名碩文字又享以俎豆尸祝則端合聖世之崇獎而莫重祀典不可隨訴輒許請置之從之又啓言西部幼學柳穆之上言以爲其曾祖贈參判柳澐贈職非孝行贈職請更爲査啓俾蒙旌閭之典矣當初柳澐贈職追後詳問則非因孝行以其子老職追榮矣前判堂徐有隣以此曾已往復於大臣欲筵稟更施贈職之典未及陳達云請依當初抄啓贈職施行從之又啓言全羅道幼學黃宜中等上言以爲麗朝寶文閣大提學崔養道學節義與鄭文忠少無異同請賜額賜諡矣莫重恩典不可隨訴輒許請置之從之又啓言龍川幼學金處江等上言以爲渠等以敬順王後裔見侵於鎭卒軍校之役極爲至冤乞勿更侵雜役矣蓋敬順王後裔之勿侵軍役旣有列聖朝受敎則外邑違越誠爲可駭而或有圖出族譜投托冒頉不無其弊不可隨訴頉免請令査實擧行從之又啓言慶州幼學安仁宅上言以爲渠以名賢後裔見侵軍役文成公畵像所在保有錄雜置於紙筒中乞令卽爲出給矣安仁宅之爲文成直泒與否令本道査實頉給畵像則何可一刻置之紙筒中乎請令卽爲出給從之又啓言公州幼學李鳳緖上言以爲其祖前執義弘稷獨漏於進士回榜乞蒙一視之澤矣當其回榜之歲卽可登徹而追呈於四年之後決難過時而濫及請置之敎以言非丐乞事非越例過回榜五年之後尙今生存足云稀異老人之事有不可知卽令該道給衫巾及食物仍令該曹造送口牌伊時旣有搜訪以聞之命則有此遺漏難免不審該道道臣指名査出推考又啓言醴泉幼學嚴尙寬等上言以爲其十一代祖贈參判與道墓碑書以亞卿之贈矣外裔嚴悌漢自前敢生猪歧之心謂渠輩非其後潛拔贈參判之碑還立贈佐郞之碣乞蒙天恩重治誣人拔碑之罪云矣辭意全不別曰委折無以知得請令道臣詳覈情狀禁斷非理從之又啓言原州幼學李熙益等上言以爲同邑士人簡萬胄居家孝親國恤居廬請旌褒矣雖云異行之可尙旣無文字之可懲請令道臣採探狀聞從之又啓言全羅道幼學尹致商等上言以爲贈都承旨楊士衡論斥汝立之傾詐饋餉錦山之義張請追享於高敬命金千鎰之祠矣觀其知申之贈銜已經褒獎之盛典侑食之典事體至重請置之從之又啓言京畿幼學禹億鳳等上言以爲積城故士人崔相元孝於父母孰於族黨請旌褒矣阿好之言不可輕信千恩之習亦所當抑請待道臣狀聞稟處從之又啓言靈光幼學李以錫等上言以爲淳昌故處士金俊賢以先賢之孫有卓異之行請褒贈矣苟有實行又有道啓請待該道登狀後稟處從之又啓言永川幼學徐鳳見等上言以爲同郡驛吏朴汝泰及其子信貞幷有孝行侍疾之誠居憂之節無異古之孝子其子能繼其父志亦爲卓異請旌褒矣遠外之事有難準信待本道登聞後稟處從之又啓言保恩幼學宋保相等上言以爲同縣故士人兪彦億奉母盡孝卓異之行冥感之跡不一而足嘉言美行爲鄕隣之準則請旌褒矣誠如狀辭則躍氷之魚枯伯之淚不足專美於古人而褒賞之典不可輕施請更待道臣登聞後稟處從之又啓言全羅道進士金挺澤等上言以爲南原故進士韓尙箕居家䔍孝隱德不仕司馬放榜日獨拜皇壇其忠孝卓絕之行照䊮一道請施旌褒之典矣匪風之思雖甚可尙矯俗之行難以爲法請置之從之又啓言幼學車世軫上言以爲其先祖高麗諫議大夫原䫍有採藢歌麥之苦節於前朝贊回軍定儲之偉烈於我朝請易名之典矣久遠之事無以考信請置之從之又啓言全羅道幼學吳道尙等上言以爲贈同中樞院事金德生勳勞忠節實爲昭著雖被一時之讒死不待百年而申雪賜祭贈秩已在世宗朝而猶無論功加封之事請蒙封君贈諡之典矣追貤君爵事異常格雖曰冤死跡非立節年前大臣之獻議不一該曹之覈啓防塞必有所據請置之從之又啓言鳳山忠義衛金光曄上言以爲其十一代祖故判書文起名節俱載於六臣傳請追配於六臣或立祠於子孫所居鄕矣戊戌贈諡亦出表獎之意而追配六臣之祠決非今日之可擬議奉以一間亦非朝家之可指揮請置之從之又啓言靈光幼學羅致和上言以爲其同姓十七寸侄說佐嫡妾俱無子以同姓十八寸兄星七第二子耼祖欲爲繼後而星七夫妻俱歿與者無人文化故學生尹德齡妻金氏上言以爲亡夫德齡嫡妾俱無子以其同姓九寸侄慶履欲爲繼後而慶履父母俱歿與者無人海南幼學鄭恒保上言以爲其族侄弘宇嫡妾俱無子以其同生兄弘五第二子錫祉欲爲繼後而弘宇弘五夫妻俱歿與受無人南部幼學尹燮彦上言以爲其同姓三寸侄勉敬身死嫡妾俱無子以其六寸第勉經第三子欲爲繼後而勉經夫妻俱歿與者無入驪州前郡守閔百寅上言以爲其庶弟百完身死無後以其同生兄百宗庶子壽乭欲爲繼後而百宗夫妻俱歿與者無人北部幼學柳應洙上言以爲其九寸侄師勳嫡妾俱無子以其同姓十寸弟師容第三子黿欲爲繼後而師勳夫妻俱歿受者無人南部故學生趙廷錫妻朴氏上言以爲其子雲存嫡妾俱無子其家翁十一寸侄景存第二子次得欲爲繼後而景存夫妻俱歿與者無人不得循例呈狀禮斜幷令該曹稟處云矣此等人特許立後旣有受敎請幷特爲立後從之又啓言楊根故學生趙東謙妻尹氏上言以爲東謙身死之後四寸兄東旭有子二人許令出繼人理當然而涕泣哀乞者今至十餘年一向牢拒蓋以家甚貧窮勢難資活然而旣是同堂之親則以猶子而忍見猶父之絕祀乎乞以東旭第二子莫老味爲其夫繼子事令該曹稟處矣東旭旣有二子且是同堂之親則較視貧當不肯許與者乃是人情之外朝家事當許施係是人倫重事請上裁從之又啓言元陵守護軍朴重成上言以爲其所食復戶淸州木川所在位田五十結以道里之稍遠三十五結換劃於楊州驪州而十五結尙未充數劃給有此呼籲云陵軍復戶之規自有定數己亥年因惠堂鄭民始筵稟一依大同事目釐減復戶斗數到今謂之尙未充數有若當劃而未劃者情狀可駭請上言勿施狀頭令道臣科罪敎以分付該廳査處○兵曹啓言文義進士申秉權上言以爲其父義淸今年九十六歲秩陞崇政職止同樞資憲以後則有階無職區區祈望只是一告身而已乞蒙天恩云申義淸旣未經堂下四品實職請置之敎以地是士族年近百歲知樞之銜豈拘四品曾經與否乎況老人之事有不可知待後政樞銜加設下批仍令其子受祿往饋其久以示朝家尊年之意又啓言西部忠義衛曹雲秀上言以爲其祖興周今年八十歲八屬訓局吹鼓手登科後旋屬局出身前後隨行五十年乞蒙天恩依例加資云軍兵之從軍實役四十五年加資事目則然而以其呼籲有難凭信査問京兆及該軍門似當施以加資之典請上裁從之人啓言西部出身車永順上言以爲其父興泰八屬訓局軍伍隨行五十二年依例加資事乞蒙天恩云車興泰從軍雖曰準限不書年歲憑考無階請置之敎以不書年歲雖違格例入屬今爲五十二年則可知年至八十從軍且滿加資年限此等處不必一一詳覈特爲依願施行○刑曹啓言古阜幼學權榮得上言以爲其兄仁得橫罹殺獄累被刑訊定配於文川其父母年俱八年念子成疾命在朝夕乞蒙天恩亟命放釋云仁得以殺獄重囚縱弟呼籲極涉痛惡此上言置之請自臣曹勘處從之又啓言西部良女金召史上言以爲其夫李德信與其九耋祖父七十老母相依爲命昨年正月以西草私賣事定配樂安其祖其母相繼身死兩屍尙未掩葬其夫遠在千里未能奔喪乞蒙天恩有此呼籲云李德信以南草都庫至於刑配則其妻之瀆擾天聽事極冒濫請置之從之又啓言通津良女李召史上言以爲其夫朴舜佐橫罹冤獄三載滯囚大抵成獄之法專在檢驗此獄檢吏必取屍親死黨之金貴淵傷痕取招一任其所欲及其覆檢又使貴淵恣意舞弄看證李再卜曾有呈官囚治之嫌屍親知其有隙援以爲證肆其誣說以是而成獄況且右太之致斃實由兩奴之敺打其夫則不過在房內叱罵而已罹作元犯豈不至冤乎伏乞另行痛辨俾其夫生出獄門云昨春上言行査本道盡爲爽實今又呼籲極涉無嚴請置之敎以檢吏一款無論屍戚與否以一吏構出兩檢案終有乖於獄體而檢官已處分矣看證含嫌委折亦無論前後所訢之相左與否在逃童奴之所謂手犯者迄未來現則設令眞有曖昧之端渠夫何以生出乎朝家於尋常殺獄猶且看之又看未嘗放過此蓋出於求生必死之意也況此屢度煩籲之事豈不欲無疑處起疑而在逃之說明是故匿逃奴還歸自當之前無非獄未具之日未具之獄何以究竟其所謂童奴太不及於嶺南成龍錫之頑奴龍錫則厥奴自首願代之後十年未決之決登時案處此則無如彼之擧但欲無端脫出渠謀益拙而渠冤難伸以此以彼不可以事係爲夫又命更査此意嚴飭分付放送又啓言安岳良女張召史上言以爲其夫景致光因先山禁葬事向黃就三有所誚責矣屢日後就三四寸彩奎被打於其夫捐命彩奎弟彩中告官狀辭曰胸腹被打云而初檢則渾身無傷處覆三檢則日久變動或肩背或肩肢有傷而所謂被打之胸腹少無痕損豈有實因如斯而成獄者乎乞令明査決處云誠如所訢果有疑晦之端請令道臣躬執詳査啓聞稟處從之又啓言西部良女金召史上言以爲甲辰慶科時平山李景春李世同留接其家初會試皆高參翌年景春等以僞科現捉其夫金黔正以食主人捉囚三年八十老母病勢添劇方在垂死乞蒙天恩云李景春李世同買取僞紅牌於閔師錥等而師錥僞造節次箇箇直招於捕廳及到本曹一變前說推諉於在逃之李德咸尙未究竟黔正則以食主人居間紹介之狀自服於捕廳本獄未決末之前不可遽然決處請置之敎以情理姑捨許久滯囚殊非審克之政渠夫旣非正犯亦非詞連不過以食主人尙今未蒙決處宜有稱冤之端德咸捉得設有可問之端還囚一問亦非失刑黔正放送又啓言東萊文哲金上言以爲其父成豹隨行倭館設門將之任以柴炭之未及入給倭人數十餘名持杖攔出衆寡不敵竟陷於失職之罪棍配渭原其祖年今八十五只有一子矣法典有年七十父母則收贖不配之文乞蒙天恩云矣其父旣是設門將則當悉力禁遏而任其橫拏致有殺人之變略棍遠配在渠末勘敢以其祖之年過七十有此呼籲極涉無嚴請置之自臣曹懲治從之又啓言古阜幼學崔達性上言以爲其高祖俶以倡義使文烈公金千鎰之外孫因其血孫之無傳而奉祀矣去辛巳年金成奎稱以文烈公旁孫呈上言出立案故其父命泰以依成命奉行爲言成奎終不移安其後成奎子得麗以崔哥牢拒忽呈上言神位則出給於得麗其父則定配於信川朝夕將盡乞令放還云其父命泰以異姓族孫奪人祖先祠板特敎刑配敢生宥還之望變換事實縱子呼籲請置之從之又啓言鐵山幼學金仁奭上言以爲其族人金碩範偸葬於先塋其父顯圭冒法私掘昨年定配於高山尙未蒙放乞令放釋云顯圭之私掘人冢極爲痛駭到配一年其所請放尤爲無嚴請置之從之又啓言信川童蒙柳景雲上言以爲其父坫乙巳十月庭試時罪犯罔赦定配寧遠而其祖年今六十七歲無他子女憂慽添病願見面目而死乞蒙天恩云科場代射邦禁至嚴則不有畏縮之心敢生僥倖之望縱子呼籲誠極痛駭請置之從之又啓言驪州童蒙趙永祿上言以爲其家舍捧貰二百兩於尹行敏其後以元價四百兩永買於白師坤而先捧二百兩零數則行敏處貰價償給事面約成手記矣其父下鄕後師坤稱以盡給驅逐行敏勤入其家行敏與其父相訟而師坤奴忽地變辭稱以二百兩給于金德良云德良卽師坤使喚婢之四寸故符同粧出而師坤手記尙在師坤之子代囚督捧事持蒙天恩云名以班族以此煩屑之事仰瀆天聽其冒濫之罪考律嚴治本事旣係呼冤請自臣曹詳査決處從之又啓言晉州良人申浩權上言以爲其父重澄目見斫其墳上松木使其奴日銀金往問則乃樵人李元甲而因語不恭以馬鞭打之追聞元甲負木還歸其翌日又翌日負木往來樵伴及許多洞人莫不見之元甲得喫賽神之肉仍爲致死其父母斂葬三日後元甲四寸妹夫李漢儀力勸告官檢屍時値春暖肌膚腐爛而丹城縣監盧允中差覆檢官初檢文案手自改構諉之被打勒成獄案日銀金檢前之招以馬鞭打之非上典指揮不爲遲晚其時道臣果以日銀金情狀可疑之端題送於覆檢狀秋曹覆啓亦以爲伊日步還翌日取柴俱非被傷者所可能爲此爲疑端云前後疑端該道該曹之洞釆伏乞使其父得免獄中之鬼云曾因擊錚與上言行査已至四次而道臣論啓亦以屢次行査終無傳生之端爲辭重澄之在法償命斷不可已敢生死中求生之計縱子呼籲情狀痛惡分付道臣嚴訊取服浩權則請自臣曹嚴治敎以情出爲父言無明證依回啓施行○司譯院啓言中部童蒙朴業同上言以爲曆象考成最爲星曆家緊耍之法而其父宗行赴燕時多捐私財曆象考成四十四本八線對表八本日月交食法一本廣購以來納于雲觀自前譯官之購納曆書得蒙加資者已多其例伏乞照例蒙恩云從前書籍得來之人間有一二蒙賞之例而多因朝令便屬公幹至於宗行則購來旣非雲觀之所求其所干恩萬萬猥屑請勿施從之又啓言本院前御鄭德孚上言以爲丁丑年分偶語廳所屬放料新遞兒等第十窠以廚傳有弊移屬灣府今作灣校赴燕之窠渠等積年鍊業人多窠少終未占一等第者前後相望以移屬灣府之新遞兒窠依前還屬於偶語廳俾得勸獎之地云放料名色本係灣人之窠中間移屬不過一時之事因朝令減省寔出於赴燕員役之數多則到今三十餘年之後敢生還復之意有此輦路之呼籲猥越特甚請置之從之京畿監司徐有防狀啓坡州閑良金鳴玉上言以爲其父時仁永陵碑閣營建時與本官將校池一淸等同爲赴役矣一淸則俱蒙恩典或爲加資或爲邊將其父伊時遭母喪未蒙一視之澤乞依他將校例一體蒙恩云矣卽見坡州牧使洪仁默査報則池一淸等乃於永陵碑石改竪時特蒙恩典又於典祀廳營建時特蒙賞典事件各異今此金鳴玉上言中其父時仁有若同時董役獨漏恩典者然極涉怪訝招問鳴玉則渠以鄕曲愚氓有此誤認之擧云今於査問之下乃以誤認納供者尤係誣罔請自臣營從重科罪允之又狀啓原州幼學李齊白上言以爲其十三代祖益安大君芳毅妻三韓國大夫人鐵原崔氏憤山在於坡州地居民冒葬犯耕限百步懸陳禁護之意上達蒙允矣戶曹終不蠲給旣有先朝允下之盛意依舊爲土氓之田土乞蒙天恩事令道伯問于本官狀聞矣卽接坡州牧使洪仁默査報內墓庭三面次第尺量則田畓之漸次起耕者多在於百步之內一一査出則田畓幷三十九束云成册輸送戶曹請令稟處敎以開國元勳及親王子夫人墳山有此至近處犯耕之擧聞甚驚駭原田畓令該曹給價卽爲陳廢仍令地方官種樹禁樵牧犯耕人不可無罪科亦令道伯査出嚴治如在久遠田又易主則罪科勿論自今定標官禁耕墾事令廟堂申飭該曹